CELEX: 52017PC0421
Language: lv
Date: 2017-08-09
Title: Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu 2014/797/ES, ar ko Igaunijas Republikai atļauj piemērot pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 9.8.2017
            COM(2017) 421 final
            2017/0188(NLE)
            Priekšlikums
            PADOMES ĪSTENOŠANAS LĒMUMS,
            ar kuru groza Īstenošanas lēmumu 2014/797/ES, ar ko Igaunijas Republikai atļauj piemērot pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu 
            
               
         
         
            
               PASKAIDROJUMA RAKSTS
            
            
               Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (“PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, lai atkāptos no minētās direktīvas noteikumiem nolūkā vienkāršot PVN iekasēšanas procedūru vai nepieļaut noteiktu veidu nodokļa nemaksāšanu vai izvairīšanos no nodokļa maksāšanas.
            
            
               Vēstulē, kas Komisijā reģistrēta 2017. gada 18. aprīlī, Igaunija pieprasīja pagarināt piemērošanas termiņu atkāpei no PVN direktīvas 168. panta, lai turpinātu ierobežot tiesības atskaitīt PVN priekšnodokli izdevumiem, kas saistīti ar vieglajiem automobiļiem. Saskaņā ar PVN direktīvas 395. panta 2. punktu Komisija 2017. gada 14. jūnija vēstulē informēja pārējās dalībvalstis par Igaunijas pieprasījumu. Komisija 2017. gada 15. jūnija vēstulē paziņoja Igaunijai, ka Komisijas rīcībā ir visa informācija, ko tā uzskata par vajadzīgu, lai izvērtētu pieprasījumu.
            
            
               1.PRIEKŠLIKUMA KONTEKSTS
            
            
               •Priekšlikuma pamatojums un mērķi
            
            
               PVN Direktīvas 168. un 168.a pantā noteikts, ka nodokļa maksātājam ir tiesības atskaitīt PVN, kas maksājams par pirkumiem, kurus izmanto darījumiem, par kuriem uzliek nodokli. Tās pašas direktīvas 26. panta 1. punkta a) apakšpunktā noteikts, ka preču, kas ir saimnieciskās darbības aktīvu daļa, izmantošanu privātajām vajadzībām uzskata par pakalpojumu sniegšanu par atlīdzību, ja PVN par šīm precēm ir bijis atskaitāms. Šāda sistēma ļauj atgūt sākotnēji atskaitīto PVN, kas saistīts ar izmantošanu privātajām vajadzībām. 
            
            
               Vieglo automobiļu gadījumā šo sistēmu piemērot ir sarežģīti jo īpaši tādēļ, ka ir grūti nošķirt izmantošanu privātajām vajadzībām no izmantošanas saimnieciskās darbības vajadzībām. Ja tiek veikta uzskaite, tās uzturēšana un kontrole ir papildu slogs gan uzņēmumiem, gan pārvaldes iestādēm. 
            
            
               Pamatojoties uz Padomes Īstenošanas lēmumu 2014/797/ES
                  1
               , patlaban Igaunijai atļauts līdz 50 % ierobežot tiesības atskaitīt PVN, kas maksājams par konkrētu vieglo automobiļu pirkumu, līzingu, iegādi Kopienas iekšienē un importēšanu, kā arī ar to saistītajiem izdevumiem. Šis lēmums zaudē spēku 2017. gada 31. decembrī.
            
            
               Igaunija pieprasīja pagarināt atļauju ierobežot sākotnējo atskaitījumu noteiktas procentuālās daļas apmērā un savukārt atbrīvot uzņēmumus no prasības veikt uzskaiti attiecībā uz nodokli par izmantošanu privātajām vajadzībām. Igaunija informēja Komisiju, ka pasākuma pagarināšanas iemesli lielā mērā ir tādi paši kā iepriekšējā pieprasījumā aprakstītie. Pieteikums par atkāpes saņemšanu ir saskaņā ar kārtību, kas paredzēta iepriekš minētajā Padomes lēmumā. Saskaņā ar Padomes Lēmuma 2014/797/ES 6. pantu Igaunija iesniedza ziņojumu, kurā norādīts, ka no atkāpes īstenošanas brīža aptuveni 66 % no uzņēmumu īpašumā esošajiem automobiļiem deklarēti kā daļēji izmantoti saimnieciskās darbības vajadzībām, tādējādi atstiprinot atkāpes pamatotību. 
            
            
               Pasākumu piemēros visiem vieglajiem automobiļiem, kuriem papildus vadītāja sēdvietai ir ne vairāk kā astoņas sēdvietas, kuru masa nepārsniedz 3500 kilogramus un kurus izmanto ne tikai saimnieciskās darbības vajadzībām. Tomēr uz vieglajiem automobiļiem, kurus izmanto noteiktā īpašā nolūkā, atskaitīšanas tiesību ierobežojums neattieksies, un uz tiem attieksies parastie noteikumi: atkārtotai pārdošanai, īrei vai līzingam paredzēti automobiļi, pasažieru pārvadājumiem izmantoti automobiļi (piemēram, taksometri) un braukšanas apmācībām izmantoti automobiļi. 
            
            
               Atskaitīšanas tiesību ierobežojums būtu jāpiemēro PVN, kas maksājams par noteiktu vieglo automobiļu pirkumu, līzingu, iegādi Kopienas iekšienē, importēšanu un ar to saistītiem izdevumiem. 
            
            
               Igaunija uzskata, ka atskaitīšanas ierobežojums būtu jānosaka 50 % apmērā. Aplēsts, ka Igaunijā uzņēmumu vieglos automobiļus privātajām vajadzībām izmanto aptuveni 60 % gadījumu. Tomēr šīs aplēses balstās uz netiešiem pierādījumiem un pieņēmumiem, tādēļ var būt pārspīlētas, tāpēc ir lietderīgāk PVN atskaitīšanas ierobežojumu noteikt 50 % apmērā. 
            
            
               Atkāpe būtu jānosaka uz laiku līdz 2020. gada 31. decembrim, lai varētu izvērtēt, vai 50 % ierobežojums joprojām kopumā atbilst proporcionālajam sadalījumam starp izmantojumu saimnieciskajai darbībai un privātajām vajadzībām. Pieprasījums pagarināt atkāpes piemērošanas periodu būtu jānosūta Komisijai līdz 2020. gada 31. martam, pievienojot ziņojumu, kurā ietverts pārskats par piemēroto procentuālo daļu. 
            
            
               •Saskanība ar spēkā esošajiem noteikumiem konkrētajā politikas jomā
            
            
               Līdzīgas atkāpes saistībā ar atskaitīšanas tiesībām ir piešķirtas citām dalībvalstīm. 
            
            
               PVN direktīvas 176. pantā noteikts, ka Padome lemj, uz kuriem izdevumiem neattiecas PVN atskaitīšana. Līdz tam dalībvalstīm atļauts saglabāt izņēmumus, kas bija spēkā 1979. gada 1. janvārī. Tādējādi ir vairāki “nogaidoši” noteikumi, kuri ierobežo tiesības atskaitīt nodokļus attiecībā uz vieglajiem automobiļiem. 
            
            
               
                  Neatkarīgi no iepriekšējām iniciatīvām iedibināt noteikumus par to, uz kurām izdevumu kategorijām var attiecināt atskaitīšanas tiesību ierobežojumu
                     2
                  , šāda atkāpe ir lietderīga, kamēr tiek gaidīta šo noteikumu saskaņošana ES līmenī. 
               
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
         
         
            
               PVN direktīvas 395. pants. 
            
            
               •Subsidiaritāte (neekskluzīvas kompetences gadījumā) 
            
            
               
                  Vadoties pēc PVN direktīvas normas, kura ir šā priekšlikuma pamats, priekšlikums ir Eiropas Savienības ekskluzīvā kompetencē. Tāpēc subsidiaritātes principu nepiemēro.
               
            
            
               •Proporcionalitāte
            
            
               Šis lēmums attiecas uz atļauju, ko piešķir dalībvalstij pēc tās pieprasījuma, un tas neuzliek nekādus pienākumus.
            
            
               
                  Ievērojot atkāpes ierobežoto darbības jomu, īpašais pasākums ir samērīgs ar mērķi, proti, novērst konkrētus nodokļu nemaksāšanas vai izvairīšanās no nodokļu maksāšanas veidus. Jo īpaši ņemot vērā iespēju, ka uzņēmumi savu atbildību var deklarēt mazākā mērā un ka pienākums pārbaudīt nobraukumu nodokļu iestāžu vajadzībām rada slogu, 50 % ierobežojuma noteikšana vienkāršotu PVN iekasēšanu konkrētā nozarē.
               
            
            
               •Instrumenta izvēle
            
            
               
                  Ierosinātais instruments: Padomes Īstenošanas lēmums.
               
               
                  Saskaņā ar Padomes Direktīvas 2006/112/EK 395. pantu atkāpe no kopējiem PVN noteikumiem iespējama tikai ar Padomes atļauju, ko pēc Komisijas priekšlikuma tā pieņem ar vienprātīgu lēmumu. Padomes Īstenošanas lēmums ir vispiemērotākais instruments, jo to var adresēt atsevišķai dalībvalstij.
               
            
            
               3.EX POST NOVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI 
            
            
               •Apspriešanās ar ieinteresētajām personām
            
            
               
                  Šā priekšlikuma pamatā ir Igaunijas pieprasījums, un tas attiecas tikai uz šo dalībvalsti. 
               
            
            
               •Ekspertu atzinumu pieprasīšana un izmantošana
            
            
               
                  Neatkarīgu ekspertu atzinums nebija vajadzīgs. 
               
            
            
               •Ietekmes novērtējums
            
            
               
                  Priekšlikuma mērķis ir novērst PVN nemaksāšanu un vienkāršot nodokļa iekasēšanas procedūru, un tādējādi tas, iespējams, pozitīvi ietekmēs kā uzņēmumus, tā pārvaldi. Šo risinājumu Igaunija uzskata par piemērotu pasākumu, un tas ir salīdzināms ar citām atkāpēm, kas ir bijušas spēkā pagātnē vai ir spēkā pašlaik.
               
            
            
               4.IETEKME UZ BUDŽETU
            
            
               
                  Priekšlikumam nebūs nelabvēlīgas ietekmes uz ES budžetu.
               
            
            
               5.CITI ELEMENTI
            
            
               
                  Priekšlikumā ir iekļauta turpināmības klauzula; automātisks termiņš, kas ir noteikts līdz 2020. gada 31. decembrim.
               
            
         
         
            
               
                  Gadījumā, ja Igaunija apsvērtu atkāpes pasākumu pagarināt vēl pēc 2020. gada, ne vēlāk kā 2020. gada 31. martā būtu jāiesniedz Komisijai ziņojums, kurā ietverts pārskats par ierobežojuma procentuālo daļu kopā ar pagarinājuma pieprasījumu.
               
            
            
               2017/0188 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru groza Īstenošanas lēmumu 2014/797/ES, ar ko Igaunijas Republikai atļauj piemērot pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu 
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  3
                un jo īpaši tās 395. panta 1. punktu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Direktīvas 2006/112/EK 168. un 168.a pantā ir noteiktas nodokļa maksātāja tiesības atskaitīt pievienotās vērtības nodokli (PVN), kas maksājams par precēm un pakalpojumiem, ko tas saņēmis izmantošanai darījumos, kuriem uzliekams nodoklis. Minētās direktīvas 26. panta 1. punkta a) apakšpunktā ietverta prasība uzskaitīt PVN, ja nodokļa maksātājs saimnieciskās darbības aktīvus izmanto savām vai sava personāla privātajām vajadzībām vai, plašākā nozīmē, citiem mērķiem nekā savas saimnieciskās darbības vajadzībām.
            
            
               (2)Ar Padomes Īstenošanas lēmumu 2014/797/ES
                  4
                Igaunijai tika atļauts ierobežot tiesības atskaitīt PVN, kas maksājams par noteiktu vieglo automobiļu pirkumu, līzingu, iegādi Kopienas iekšienē un importēšanu, un atbrīvot nodokļa maksātāju no pienākuma uzskaitīt PVN par tādu transportlīdzekļu izmantošanu ar saimniecisko darbību nesaistītām vajadzībām, uz kuriem attiecas ierobežojums.
            
            
               (3)Vēstulē, kas Komisijā reģistrēta 2017.gada 18. aprīlī, Igaunija pieprasīja atļauju arī turpmāk piemērot īpašus pasākumus attiecībā uz konkrētu vieglo automobiļu pirkumu, līzingu, iegādi Kopienas iekšienē un importēšanu, atkāpjoties no Direktīvas 2006/112/EK noteikumiem, kuri reglamentē nodokļa maksātāja tiesības atskaitīt PVN, kas maksājams par preču un pakalpojumu pirkumiem, un noteikumiem, kuri nosaka, ka nodoklis, kuru uzliek saimnieciskās darbības aktīviem, ko izmanto ar saimniecisko darbību nesaistītām vajadzībām, iekļaujams uzskaitē.
            
            
               (4)Komisija saskaņā ar Direktīvas 2006/112/ES 395. panta 2. punktu 2017. gada 14. jūnija vēstulē informēja pārējās dalībvalstis par Igaunijas pieprasījumu. Komisija 2017. gada 15. jūnija vēstulē paziņoja Igaunijai, ka Komisijas rīcībā ir visa informācija, ko tā uzskata par vajadzīgu, lai izvērtētu pieprasījumu.
            
            
               (5)Saskaņā ar Īstenošanas lēmuma 2014/797/ES 6. panta 2. punktu Igaunija kopā ar pagarinājuma pieprasījumu iesniedza Komisijai ziņojumu par minētā Īstenošanas lēmuma piemērošanu, kurā bija ietverts atskaitīšanas tiesībām piemērotā procentuālās daļas ierobežojuma pārskats. Pamatojoties uz patlaban pieejamo informāciju, Igaunija joprojām uzskata 50 % likmi par pamatotu un lietderīgu. 
            
            
               (6)Šo atkāpes pasākumu pagarinājums būtu jāierobežo laikā, lai ļautu izvērtēt tā efektivitāti un procentuālās daļas lietderību. Tādēļ būtu jāatļauj Igaunijai turpināt piemērot pasākumu ierobežotā laikposmā — līdz 2020. gada 31. decembrim.
            
            
               (7)Ja Igaunija uzskatīs, ka ir nepieciešams turpmāks pagarinājums, kas pārsniedz 2020. gada termiņu, tai ne vēlāk kā 2020. gada 31. martā būtu jāiesniedz Komisijai ziņojums, kurā ietverts piemērotā procentuālās daļas ierobežojuma pārskats kopā ar pagarinājuma pieprasījumu.
            
            
               (8)Atkāpei būs vien nenozīmīga ietekme uz galapatēriņa posmā iekasētajiem kopējiem nodokļa ieņēmumiem, un tai nebūs nelabvēlīgas ietekmes uz Savienības pašu resursiem, ko veido iekasētais PVN.
            
            
               (9)Tāpēc Īstenošanas lēmums 2014/797/ES būtu attiecīgi jāgroza,
            
            
               IR PIEŅĒMUSI ŠO LĒMUMU. 
            
         
         
            
               1. pants
            
            
               Lēmuma 2014/797/ES 6. pantu aizstāj ar šādu pantu.
            
            
            
               “6. pants
            
            
               1. 
                     Šis lēmums zaudē spēku 2020. gada 31. decembrī. 
            
            
               2. 
                     Pieprasījumu pagarināt šajā lēmumā paredzētās atļaujas termiņu Komisijai iesniedz līdz 2020. gada 31. martam, un tam pievieno ziņojumu, kurā ietverts pārskats par 1. punktā noteikto procentuālo daļu.”
            
            
            
               2. pants
            
            
               Šo lēmumu piemēro no 2018. gada 1. janvāra. 
            
            
               3. pants
            
            
               Šis lēmums ir adresēts Igaunijas Republikai.
            
            
               Briselē,
            
            
               
                     Padomes vārdā —
               
               
                     priekšsēdētājs
               
            
         
         
            
                  
                     (1)
                  Padomes Īstenošanas lēmums 2014/797/ES (2014. gada 17. decembris), ar ko Igaunijas Republikai atļauj piemērot pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu (OV L 330, 15.11.2014., 48. lpp.).
               
               
                  
                     (2)
                  COM (2004) 728 final – Priekšlikums Padomes direktīvai, ar ko groza Direktīvu 77/388/EEK nolūkā vienkāršot pievienotās vērtības nodokļa saistības (OV C 24, 29.1.2005., 10. lpp.), atsaukts 2014. gada 21. maijā (OV C 153, 21.5.2014., 3. lpp.). 
               
               
                  
                     (3)
                  OV L 347, 11.12.2006., 1. lpp. 
               
               
                  
                     (4)
                  Padomes Īstenošanas lēmums 2014/797/ES (2014. gada 7. novembris), ar ko Igaunijas Republikai atļauj piemērot pasākumu, atkāpjoties no 26. panta 1. punkta a) apakšpunkta, 168. panta un 168.a panta Direktīvā 2006/112/EK par kopējo pievienotās vērtības nodokļa sistēmu (OV L 330, 15.11.2014., 48. lpp.).